सीबीआई से जुड़े अधिकारी की मानें तो वरिष्ठ अधिकारियों के छुट्टी पर जाने का साफ तौर पर असर सीबीआई द्वारा लिए जाने वाले निर्णय पर पड़ रहा है. उनके अनुसार कई बड़े मामलों में सीबीआई पहले की तरह काम नहीं कर पा रही है. जबकि कई मामलों में अधिकारियों द्वारा मिलने वाली स्वीकृति का इंतजार है. गौरतलब है कि सीबीआई के निदेशक आलोक वर्मा और राकेश अस्थाना पर लगे भ्रष्टाचार के आरोपों का केंद्रीय सतर्कता आयोग( सीवीसी) जांच कर रहा है. तलब किए जाने पर दोनों अफसर अपने ऊपर लगे आरोपों पर सफाई देने के लिए आयोग के सामने पेश हो चुके हैं. इस केस की जांच से जुड़े सूत्रों ने एनडीटीवी को बताया कि हैदराबाद के व्यापारी सतीश साना की जिस शिकायत पर सीबीआई ने राकेश अस्थाना के खिलाफ केस दर्ज किया है, उसमें सना के बयानों पर मामला उलझता दिख रहा है.